Na temelju članka 22. Statuta Županijske uprave za ceste Primorsko-goranske županije (KLASA: 023-01/06-01/1 URBROJ: 2170-04-11-6-1 od 23.02.2006., KLASA: 023-01/06-01/1 URBROJ: 2170-04-11-10-01 od 23.02.2010., KLASA: 023-01/06-01 URBROJ: 2170-04-11-15-1 od 08.04.2015. – pročišćeni tekst i KLASA: 025-01/22-02/20 URBROJ: 2170-48-04-11-22-6 od 20. prosinca 2022. godine), Upravno vijeće Županijske uprave za ceste Primorsko-goranske županije na 15. sjednici održanoj dana 03. rujna 2026. godine donijelo je
PRAVILNIK
O OBRADI I ZAŠTITI OSOBNIH PODATAKA

I.OPĆE ODREDBE
Članak 1.

Ovim Pravilnikom uređuju se opći postupci obrade i mjere zaštite osobnih podataka koji se vode u evidencijama aktivnosti obrade Županijske uprave za ceste Primorsko-goranske županije (u daljnjem tekstu: ŽUC). Pravilnik obuhvaća opće mjere zaštite osobnih podataka tijekom njihovog prikupljanja, obrade, pohrane, prijenosa i korištenja.

Svrha Pravilnika je osigurati da ŽUC prilikom obrade osobnih podataka postupa u skladu s propisima na području zaštite osobnih podataka, osobito u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka ili GDPR) kao i Zakonom o provedbi Opće uredbe o zaštiti podataka.

Članak 2.

Izrazi koji se koriste u ovom Pravilniku imaju značenje predviđeno GDPR-om i Zakonom o provedbi Opće uredbe o zaštiti podataka.

Članak 3.

ŽUC će osobne podatke obrađivati zakonito, pošteno i transparentno u skladu s primjenjivim propisima. 

ŽUC prikuplja osobne podatke u sljedeće svrhe:

-	Kadrovska evidencija osoba koje apliciraju na natječaje za zapošljavanje
-	Kadrovska evidencija radnika
-	Vođenje upravnih postupaka
-	Ostvarivanje prihoda iz naknade za uporabu javnih cesta
-	Postupci za izvlaštenje nekretnina
-	Osiguranje digitalne pristupačnosti (dostava traženih informacija na zahtjev putem kontakt    obrasca)


ŽUC
 će obrađivati samo one osobne podatke koji su primjereni, relevantni i ograničeni na ono što je nužno u odnosu na svrhe u odnosu na koje se osobni podaci obrađuju.

ŽUC poduzima odgovarajuće razumne mjere kako bi osobni podaci koje obrađuje bili točni i ažurni. 
U svrhu zaštite osobnih podataka ŽUC poduzima organizacijske, kadrovske i tehničke mjere zaštite osobnih podataka.

II.	EVIDENCIJE AKTIVNOSTI OBRADE

Članak 4.

U evidencijama aktivnosti obrade koje vodi ŽUC kao voditelj obrade navodi se:

1. naziv i kontaktni podaci voditelja obrade i, ako je primjenjivo, zajedničkog voditelja obrade;
2. svrhe obrade;
3. opis kategorija ispitanika i kategorija osobnih podataka;
4. kategorije primateljâ kojima su osobni podaci otkriveni ili će im biti otkriveni, uključujući primatelje u trećim zemljama ili međunarodne organizacije ako je primjenjivo;
5. ako je primjenjivo, prijenose osobnih podataka u treću zemlju ili međunarodnu organizaciju, uključujući identificiranje te treće zemlje ili međunarodne organizacije te u slučaju prijenosa iz članka 49. stavka 1. drugog podstavka GDPR-a, dokumentaciju o odgovarajućim zaštitnim mjerama;
6. ako je to moguće, predviđene rokove za brisanje različitih kategorija podataka;
7. ako je moguće, opći opis tehničkih i organizacijskih sigurnosnih mjera;
8. rokove čuvanja osobnih podataka.

Evidencije aktivnosti obrade vode se u pisanom obliku, uključujući elektronički oblik.

Evidencije aktivnosti obrade daju se na uvid nadzornom tijelu na njegov zahtjev. 



III.	OBRADA OSOBNIH PODATAKA

Članak 5.

ŽUC osobne podatke obrađuje samo na nekom od propisanih temelja za obradu osobnih podataka i to na temelju ugovora, zakona ili suglasnosti.

ŽUC prilikom svake obrade utvrđuje svrhe u koje se podaci obrađuju.

Rok čuvanja osobnih podataka utvrđuje se u odnosu na svaku pojedinu evidenciju aktivnosti obrade osobnih podataka.

ŽUC može prenijeti osobne podatke samo na izvršitelje obrade koji u dovoljnoj mjeri jamče provedbu odgovarajućih tehničkih i organizacijskih mjera tako da je obrada u skladu sa zahtjevima iz GDPR-a i da se njome osigurava zaštita prava ispitanika.

ŽUC će s izvršiteljima obrade sklopiti odgovarajući ugovor o obradi podataka kojim će se regulirati sve okolnosti obrade.

ŽUC osobne podatke može prenijeti izvan Republike Hrvatske i Europske unije samo na nekom od temelja koji je propisan GDPR-om.

Članak 6.

Prije obrade osobnih podataka ŽUC izvješćuje ispitanike o svim bitnim okolnostima obrade njihovih osobnih podataka.


IV. 	OBRADA OSOBNIH PODATAKA RADNIKA

Članak 7.

Osobni podaci radnika smiju se prikupljati, obrađivati, koristiti i dostavljati trećim osobama samo ako je to određeno zakonom ili je potrebno radi ostvarivanja prava i obveza iz radnog odnosa, odnosno u svezi s radnim odnosom kao i u svrhu edukacije i dodatnog usavršavanja radnika i u svrhu liječničkih pregleda radnika na koje su radnici upućeni od strane ŽUCa.

ŽUC može prikupljati i obrađivati i podatke o radnicima i članovima njihove obitelji kada je to  propisano zakonom ili posebnim propisom radi ostvarivanja prava na rad i po osnovi rada odnosno prava iz zdravstvenog, mirovinskog i invalidskog osiguranja. 

Radnici su obvezni dostaviti sve osobne podatke utvrđene propisima o evidencijama u području rada, a radi ostvarivanja prava i obveza iz radnog odnosa ili u svezi s radnim odnosima.

Osobne podatke radnika i članova njihove obitelji smije prikupljati, obrađivati, koristiti ili dostavljati trećim osobama samo ŽUC ili osoba koju je za to ŽUC posebno ovlastio.

U slučaju prestanka radnog odnosa ŽUC je ovlašten nastaviti obrađivati osobne podatke samo u mjeri u kojoj je to potrebno radi ostvarivanja prava i obveza iz radnog odnosa (kao što su npr. isplata preostale plaće, bonusa, nagrada i sl.). Nakon prestanka radnog odnosa ŽUC će osobne podatke radnika i članova njegove obitelji čuvati koliko je to propisano zakonom i drugim mjerodavnim propisima RH odnosno u evidenciji prikupljanja osobnih podataka radnika.

Svi radnici obvezni su sve osobne podatke drugih radnika i trećih osoba čije podatke ŽUC obrađuje prikupljati, obrađivati, koristiti i dostavljati trećim osobama isključivo u skladu s ovim Pravilnikom i drugim aktima ŽUCa  kojima se regulira zaštita osobnih podataka te su radnici obvezni čuvati povjerljivost svih osobnih podataka za koje sazna. Obveza čuvanja povjerljivosti ostaje na snazi i nakon prestanka radnog odnosa.

VI.	OSTALI ISPITANICI

Članak 8.

Pored osobnih podataka radnika, ŽUC obrađuje i osobne podatke stranaka i poslovnih partnera.

U evidencijama aktivnosti obrade ovih ispitanika, ŽUC utvrđuje svrhu obrade, kategorije ispitanika i kategorije podataka, kategorije primatelja osobnih podataka, rokove čuvanja uz naznaku da li se podaci prenose izvan Republike Hrvatske te naznaku poduzetih mjera zaštite osobnih podataka.

V.	PRAVA ISPITANIKA
Članak 9.

ŽUC će odmah, a najkasnije u roku od mjesec dana od dana podnošenja zahtjeva ispitanika ili njegovog zakonskog zastupnika ili punomoćnika:

· informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovom izvoru:
· dostaviti ispitaniku ispis osobnih podataka sadržanih u sustavu pohrane koji se na njega odnose;
· ispraviti netočne podatke ili podatke dopuniti;
· provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji;

Ukoliko je obrada zahtjeva složena ili se radi o velikom broju zahtjeva, rok iz prethodnog stavka se može produžiti za još dva mjeseca, u kojem slučaju će ŽUC o produljenju roka izvijestiti podnositelja. 

Ukoliko ŽUC nije u mogućnosti postupiti po zaprimljenom zahtjevu , ŽUC će u pisanom obliku o takvoj odluci izvijestiti podnositelja uz navođenje razloga za takvu odluku, te mogućnosti podnošenja pritužbe Agenciji za zaštitu osobnih podataka.

Ukoliko su zahtjevi  očito neutemeljeni ili pretjerani, osobito zbog njihovog učestalog ponavljanja, ŽUC ima pravo naplatiti razumnu naknadu na temelju administrativnih troškova ili odbiti postupati po zahtjevu odnosno prigovoru.


VI.	MJERE ZAŠTITE OSOBNIH PODATAKA

Članak 10.

Zaštita osobnih podataka obuhvaća organizacijske, tehničke i odgovarajuće tehničke postupke i mjere, kojima se sprječava slučajno ili namjerno neovlašteno uništavanje podataka, njihova izmjena, gubitak ili neovlaštena obrada kao i svaka druga povreda osobnih podatka, koja se sastoji od sljedećeg:       
      
· zaštite prostorija u kojima se pohranjuju osobni podaci,
· zaštite aplikacijskih i sustavnih softvera pomoću kojih se obrađuju osobni podaci,
· osiguranje zaštite prosljeđivanja i prijenosa osobnih podataka,
· onemogućavanja neovlaštenim osobama pristup uređajima na kojima se obrađuju osobni podaci, 
· omogućavanja efikasnog načina blokiranja, uništavanja, brisanja ili ako je moguće anonimiziranja osobnih podataka.

Uzimajući u obzir najnovija dostignuća, troškove provedbe te prirodu, opseg, kontekst i svrhe obrade, kao i rizik različitih razina vjerojatnosti i ozbiljnosti za prava i slobode pojedinaca, ŽUC će poduzimati kontinuirane aktivnosti radi implementacije odgovarajućih tehničkih i organizacijskih mjera kako bi osigurao odgovarajuću razinu sigurnosti s obzirom na rizik.

S ciljem zaštite obrade, prikupljanja i procesiranja osobnih podataka, ŽUC će poduzimati sljedeće mjere:

· na svim uređajima koje koristi instalirati isključivo licencirani softver;
· na svim uređajima instalirati adekvatni antivirus software;
· na svim uređajima ugraditi odgovarajuću šifru za ulazak od strane ovlaštenih osoba.
· ograničiti pristup/ulazak poslovnim prostorijama;
· provjeriti i osigurati mjesto za spremanje spisa u zaključane ormare;
· ne spremati ili arhivirati spise ili dokumente koji sadrže osobne podatke u poslovnim prostorijama ili na mjestima u kojima svi imaju slobodan pristup;
· ako je moguće postaviti alarme u poslovne prostorije i slično;
· osigurati da vanjski posjetitelji mogu pristupiti poslovnim prostorijama ŽUCa samo uz prisutnost zaposlenika ŽUCa.


Članak 11.

Radnici zaposleni kod ŽUC-a, a koji u svom radu koriste osobne podatke ili ih na bilo koji način obrađuju, ne smiju tijekom radnog vremena ostavljati na radnim stolovima nosače osobnih podataka bez nadzora ili ih na neki drugi način izlagati opasnosti uvida od strane neovlaštenih osoba.

Prema trećim osobama nosači podataka i zasloni računala moraju u trenutku obrade ili rada na njima biti postavljeni tako da toj osobi nije omogućen uvid u njih.

Oprema za obradu osobnih podataka koristi se sukladno tehničkim uputama proizvođača opreme i odredbama ovog Pravilnika.

Oprema za obradu osobnih podataka nalazit će se i koristiti samo u prostorijama koje odgovaraju propisanim uvjetima za rad s tom opremom te će ŽUC osigurati da istom upravljaju samo ovlašteni radnici ŽUC-a.

Izvan radnog vremena računala ili druga oprema na kojoj se obrađuju ili pohranjuju osobni podaci mora biti isključena i fizički ili programski zaključana, a pristup osobnim podacima, koji se čuvaju na disku računala, mora biti zaštićen zaporkom.    

Članak 12.

Održavanje i popravak računalne i druge opreme kojom se obrađuju osobni podaci odnosno na kojoj se nalaze osobni podaci mogu vršiti samo osobe koje s ŽUCom imaju sklopljen odgovarajući ugovor kojim su se obvezali na zaštitu osobnih podataka.

Ukoliko je za servisiranje, popravak, mijenjanje ili dopunjavanje sustavnog ili aplikacijskog softvera potrebno kopiranje osobnih podataka, osoba koja je ovlaštena za obradu i rukovanje osobnim podacima na računalu dužan je pobrinuti se da se po prestanku potrebe za kopijom ista uništi.




Članak 13.

Sadržaj diskova mrežnog servera i lokalnih radnih stanica na kojima se nalaze osobni podaci redovno se provjerava zbog moguće prisutnosti računalnih virusa.

Pri pojavi računalnog virusa potrebno je učiniti sve da kako bi se uz pomoć stručnjaka virus otklonio i utvrdio uzrok pojava virusa.

Svi podaci i softver, koji su namijenjeni korištenju u računalnom informacijskom sustavu ŽUC-a i stižu ŽUC-u na medijima za prijenos računalnih podataka ili putem telekomunikacijskih kanala, moraju prije uporabe biti provjereni zbog moguće prisutnosti računalnih virusa. 

Članak 14.

Serveri na kojima se nalaze podaci moraju biti fizički, organizacijski i tehnički zaštićeni. Izravan pristup podacima u zbirkama podataka na serverima mora biti zaštićen na isti način kao što je zaštićen aplikacijski pristup tim podacima.

Članak 15.

Osobni podaci tijekom prijenosa putem telekomunikacijskih sredstava i mreža moraju biti zaštićeni. 

VII. SLUŽBENIK ZA ZAŠTITU PODATAKA

Članak 16.

ŽUC PGŽ imenuje službenika za zaštitu podataka.

Službenik za zaštitu podataka ima odgovarajuću stručnu spremu, a imenuje se iz redova zaposlenika ŽUC-a.

Službenik za zaštitu podataka obavlja poslove informiranja i savjetovanja odgovornih osoba ŽUC-a i njegovih zaposlenika koji neposredno obavljaju obradu osobnih podataka o njihovih obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omoguće prava ispitanika te surađuje s Agencijom za zaštitu osobnih podataka.


VIII.	ORGANIZACIJA RADNIH POSTUPAKA VEZANO NA OBRADU OSOBNIH PODATAKA

Članak 17.

ŽUC će internim odlukama utvrditi koje su osobe koje su zaposlene kod ŽUC-a ovlaštene za obradu osobnih podataka ispitanika te definirati u odnosu na koje ispitanike su pojedini radnici ovlašteni obrađivati osobne podatke.

Na temelju ovlaštenja za obradu osobnih podataka koje utvrđuje ŽUC, utvrđuje se ujedno i odgovornost radnika ovlaštenog za obradu osobnih podataka u pogledu obrade osobnih podataka.

ŽUC će redovno educirati svoje radnike o obvezama u pogledu zaštite osobnih podataka te ih obvezati na čuvanje povjerljivosti osobnih podataka.

U slučaju ako određena osoba privremeno treba pristupiti određenim osobnim podacima, mora dobiti ovlaštenje ovlaštene osobe ŽUC-a te se informirati o obvezi čuvanja povjerljivosti.

Radnici koji obrađuju osobne podatke, radnici koji rade na poslovima informatičke potpore kadrovskoj evidenciji, radnici koji rade na obračunu plaća i ostali radnici koji se u svom radu moraju koristiti osobnim podacima te dobiju pravo na pristup osobnim podacima radnika, podatke koje saznaju u obavljanju svojih poslova moraju brižljivo čuvati.

Članak 18.

Sve osobe zaposlene kod ŽUC-a, koje dolaze u doticaj s osobnim podacima dužne su poduzimati mjere za sprječavanje zlouporabe osobnih podataka i moraju osobne podatke, koje obrađuju u svojem radu, obrađivati savjesno, na način i po postupcima koje određuje ovaj Pravilnik i drugi propisi i interni akti.

Osoba koji dozna ili sumnja da je došlo do zlouporabe osobnih podataka (otkrivanje osobnih podataka, neovlašteno uništenje, neovlaštena preinaka, oštećenje zbirke, prisvajanje osobnih podataka) ili do upada u zbirku osobnih podataka mora o tome odmah obavijestiti ŽUC.

U slučaju povrede osobnih podataka, ŽUC bez nepotrebnog odgađanja, a najkasnije u roku od 72 sata od dana saznanja za povredu, o povredi mora izvijestiti Agenciju za zaštitu osobnih podataka, osim ako nije vjerojatno da će povreda prouzročiti rizik za prava i slobode pojedinaca. Ako izvješćivanje nije učinjeno unutar 72 sata, ŽUC će dokumentirati razloge uslijed kojih nije u ovom roku podnio obavijest.

U slučaju povrede osobnih podataka koje će vjerojatno prouzročiti visok rizik za prava i slobode pojedinaca, ŽUC će bez odlaganja izvijestiti ispitanika o povredi osobnih podataka, osim u slučajevima iz čl.34. st. 3. GDPR-a.


IX.	PRIJELAZNE I ZAVRŠNE ODREDBE

Članak 19.


Ovaj Pravilnik predstavlja okvir za postupanje ŽUC-a vezano na obradu osobnih podataka ispitanika.

Stupanjem na snagu ovog Pravilnika prestaje važiti Pravilnik o obradi i zaštiti osobnih podataka KLASA: 023-01/18-01/9 URBROJ: 2170-04-11-18-01 od 16. siječnja 2018.

Ovaj Pravilnik stupa na snagu osmog dana od dana objave na oglasnoj ploči ŽUC-a.


Predsjednik Upravnog vijeća
Damir Pilepić

